Skulderskadet Jansrud nest raskest på trening: - Bedre enn fryktet
– Spørsmålet i går var om skaden min ville overstyre noe av kjøringen. Det gjorde den ikke, slår Jansrud fast overfor VG. Dermed ser ting lovende ut dagen før utfordagen i Beaver Creek. Det kjøres om VM-gullet lørdag kveld norsk tid, og Kjetil Jansrud virket å være i normalt slag bare et drøyt døgn etter trøkken han fikk i super-G - der han ble nummer fire. – Hvis jeg ikke har en høy smerteterskel nå, så får jeg sørge for å skaffe meg det innen lørdag, meldte Jansrud til VG natt til fredag.Det har han tydeligvis fått. Fra toppen av «Birds of Prey» staket han seg ut fra startboden, noe som tyder på at han overvinner smertene i skulderen, pluss at han nådde en toppfart på over 121 kilometer i timen underveis. Planen var at Jansrud, som var kledd i storslalåmdress for ekstra beskyttelse, skulle ta det pent på treningen fredag. Særlig med stakingen oppe ved starten. Det gikk heller dårlig. – Det er umulig å ta det rolig når man først går ut fra start. Da er det full gass. Selve stakebevegelsene gikk fint, men når jeg kommer ut av balanse og må kaste opp armen, da biter det litt. Det var ikke optimalt, men det var langt bedre enn jeg hadde fryktet, sier han. – Jeg visste at selv om det kom til å være vondt å stake, så kunne jeg ikke dra på meg noen skade. Derfor tenkte jeg at jeg like gjerne kunne prøve. Det var ikke optimalt, men det var langt bedre enn jeg hadde fryktet.I mål hadde nordmannen kjørt ned til beste treningstid. Etterpå kom franskmannen Roger Brice og passerte Jansrud med 21 hundredeler. Treningsresultater behøver ikke bety noe som helst i rennet, men eksempelvis var Jansrud raskest på begge treninger i Kitzbühel, og da vant han utforrennet. Så noe dårlig tegn er det neppe å være nest best i siste treningsomgang. – Det går veldig bra med skulderen nå, og i morgen kommer det sikkert til å være enda bedre. Dette skal gå greit, slår han fast. For øvrig vant Jansrud utforrennet i verdenscupen i Beaver Creek for bare to måneder siden.Aksel Lund Svindal, som gjorde et sensasjonelt renncomeback i VMs super-G etter akillesskade, hadde også en grei gjennomkjøring. Men 32-åringen sier han fremdeles mangler litt råskap når han kjører. – Jeg må prøve å bli bedre på det til i morgen. Det er lett å si, men vanskeligere å gjennomføre. Jeg må i alle fall prøve å være råere enn jeg var i dag. Men det er vanskelig når det er så lenge siden jeg har kjørt renn, sier han til VG. Han ble klokket ned til 11. beste treningstid, etter at «uberegnelige» Andrew Weinbrecht fra USA kjørte seg høyt på resultatlisten fra startnummer 41.
Skulderskaden etter «kvelertaket» fra super-G-porten ser ikke ut til å hemme skikjøringen til Kjetil Jansrud. Fredag var han blant de raskeste på utfortrening.